**Beszámoló**

**Lébény Város I sz. háziorvosi körzetének egészségügyi helyzetéről**.

A 2016 januári adatok szerint a praxis létszáma közel 50 fővel csökkent. Az ellátottak száma így 1921 fő. A korösszetételt tekintve is változás következett be, a 60 év felettiek kerültek többségbe, míg egy évvel ezelőtt a 35-60 év közöttiek voltak a legtöbben. Ez a lakosság elöregedését jelzi és egyben a krónikus betegségek számának növekedését.

* 0 – 4 évesek 41 fő
* 5 – 14 évesek 168 fő
* 15 – 34 évesek 468 fő
* 35 – 60 évesek 752 fő
* 60 év felettiek 547 fő

A biztosítottak ellátását a praxisban 1 fő háziorvos Dr. Csákány Adalbert és 2 fő asszisztens Unger Sándorné (nyugdíj mellet napi 6 órában) és Takácsné Lőrincz Ramóna (teljes munkaidőben) végzik a lentebb felsorolt szempontok alapján:

- az egészséges lakosság részére nyújtott tanácsadás és szűrés, a beteg vizsgálata, gyógykezelése, egészségi állapotának ellenőrzése, orvosi rehabilitációja, illetve szükség esetén szakorvosi vagy fekvőbeteg-gyógyintézeti vizsgálatra, gyógykezelésre való utalása.

*-* a terhes gondozásban való közreműködés,

*-* a közegészségügyi-járványügyi feladatok ellátása,

*-* az egészségnevelésben és az egészségügyi felvilágosításban való részvétel,

- az életkorhoz kötött szűrővizsgálatok elvégzése és az egyes népegészségügyi célú, célzott szűrővizsgálatokban való közreműködés, valamint együttműködés az ellátási területén ilyen szűrővizsgálatot végző egészségügyi szolgáltatóval és a végrehajtásért felelős szervvel,

*-* az önkormányzattal kötött szerződésben rögzítettek szerint az ügyeleti szolgálatban való részvétel,

*-* külön jogszabályban meghatározott orvosi, orvos szakértői feladatok,

*-* külön jogszabályban foglaltak szerinti halott vizsgálat ellátása.

Vegyes háziorvosi praxis lévén a fentiek mellett a következő feladatokat látja el:

*-* a csecsemők és gyermekek gyógyító-megelőző alapellátása, beleértve a tanácsadást is,

- az újszülöttek, a veszélyeztetett csecsemők és gyermekek szükség szerinti preventív látogatása, ezen túlmenően intézeten kívüli szülés esetén az újszülöttnek a szülés megtörténtétől számított 4-7 napon belül történő meglátogatása,

*-* a gyermekintézményekbe történő felvétel előtti orvosi vizsgálat,

*-* gyermek ápolás címén a jogosult keresőképtelen állományba vétele,

- a gyermekről ötéves életkorában a külön jogszabály szerinti „fejlődési szint megítéléséhez az iskolai felkészítés elősegítésére” megnevezésű orvosi adatlap kiállítása.

Gyermek tanácsadás heti egyszer keddenként van a védőnővel együtt. A kötelező védőoltást minden gyermek megkapja. Ha szülő kéri, van lehetőség nem kötelező oltások beadására is. Minden hónap második keddjén gyerekgyógyász tart tanácsadást. Az iskolaorvosi tevékenységet a védőnővel közösen végezzük az iskola vezetésével egyeztetett időpontban. Fő feladat a kötelező védőoltások beadása, valamint a szűrővizsgálatok végzése.

2016 évben a rendelőben ellátott esetek száma 6454 volt. A háziorvos által a beteg otthonában történt ellátás és gondozás 80 eset. Ápolónők által végzett gondozás a beteg otthonában 194 eset. Szakrendelésen megjelent betegeink száma 1289 fő. Fekvőbeteg gyógyintézetben kezeltek 40 fő.

A leggyakoribb betegségek és a gondozottak száma:

* Magasvérnyomás betegség 900 fő
* Ischemias szívbetegség 423 fő
* Cukorbetegség 379 fő
* Csontritkulás 144 fő
* Asztma 142 fő
* Gyomor és bélrendszeri betegségek 76 fő
* Pajzsmirigy betegség 20 fő

Lébény I számú háziorvosi praxisában, úgy mint országosan is, a vezető halálokok között a szív-érrendszeri és daganatos betegségek szerepelnek. A rosszindulatú daganatos betegségek között vezető volt a vastagbél rák, mely egyre fiatalabb korban fordul elő. Ezen betegségek korai felismerésére tettünk erőfeszítéseket.

Az Önkormányzat segítségével egy ABPM készülék került beszerzésre, mellyel 24 órán keresztül tudjuk a betegek vérnyomását mérni. A készülék segítségével a korai stádiumban kiszűrhetők a magasvérnyomás betegségben szenvedő betegek, megkezdhető a kezelésük még a célszerv károsodás bekövetkezte előtt. 2017-ben országosan indul egy vastagbélrák szűrő program, melybe jelentkeztem. Az asszisztenseim képzésen fognak részt venni a program megkezdése előtt.

Az Önkormányzat jóvoltából az egészségházban kialakításra került egy tornaterem. Remélem mielőbb találunk ide gyógytornászt. A rehabilitációs szakrendelés a fizikoterápiás kezelésekkel és gyógytornával együtt a lakóközösségi rehabilitáció kezdetét jelentené, melynek célja a mozgásszervi betegek mielőbbi felépülése, önellátásuk és életminőségük javítása, visszaillesztése a társadalomba, lakóhelyük közelében.

Szeptemberben ÁNTSZ ellenőrzésünk volt. A kért dokumentumokat pótoltam. Külön köszönöm az Önkormányzat együttműködését és a minimum feltételekben talált hiányosságok gyors pótlását.

Lébény, 2015.10.24 Dr. Csákány Adalbert

háziorvos